Tiener tref vermoorde vrou in sy bed aanFoto bloot ter illustrasie. (Foto: Priscilla du Preez/Unsplash) ŉ Tiener het Sondag ŉ gru-vonds in sy eie kamer gemaak toe hy op die liggaam van sy buurvrou in sy bed afgekom het. Die 43-jarige vrou is na bewering deur haar lewensmaat vermoor en in die 13-jarige seun se kamer agtergelaat. Die oorledene was ŉ adminklerk by die plaaslike polisiestasie. Brig. Selvy Mohlala, polisiewoordvoerder, sê die polisie en nooddienste is Sondagoggend omtrent die liggaam in ŉ woning in Wakkerstroom, Mpumalanga, in kennis gestel nadat die tiener die hulp van ŉ volwassene ontbied het. By die nooddienste se aankoms was die vrou reeds dood. ŉ Saak van moord is by die polisie aanhangig gemaak. “Die ondersoek het aan die lig gebring dat die oorledene se lewensmaat die laaste persoon was wat haar lewend gesien het. Hy het glo die vrou die vorige aand by die betrokke woning besoek,” sê Mohlala. ŉ Soektog na die verdagte is van stapel gestuur. Die 34-jarige man is kort daarna in Esizamelini vasgetrek. Die verdagte sal na verwagting Woensdag in die Wakkerstroom-landdroshof verskyn op aanklag van moord. “Die motief vir die moord is nog nie in hierdie stadium bekend nie.” Lt.genl. Semakaleng Daphney Manamela, provinsiale polisiekommissaris, het die moord op die vrou ten sterkste veroordeel en haar ontsteltenis oor die voortslepende aanslag op vroue in die land uitgespreek. “Die wrede moord op vroue deur hul gades kan nie verder voortgaan nie. Ons moet dit dadelik beëindig en ons hoop dat geregtigheid vir hierdie slagoffers sal geskied,” het sy gesê.